Diari Oficial de la Generalitat Valenciana


Sumari del DOGV 8399, del 08-10-2018 (2018/9301)

DECRET 159/2018, de 5 d'octubre, del Consell, pel qual concedeix la Distinció de la Generalitat al Jutjat Privatiu d'Aigües d'Orihuela.
---------------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9301


Data del document
:   05-10-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 159/2018, de 5 d'octubre, del Consell, pel qual concedeix la Distinció de la Generalitat al Jutjat Privatiu d'Aigües d'Orihuela. [2018/9301]  
 El Consell, mitjançant el Decret 177/2003, de 12 de setembre, modificat pel Decret 174/2007, de 5 d'octubre, va crear la Distinció de la Generalitat per a reconéixer la labor d'aquelles persones físiques i jurídiques que, en el desplegament de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
El Jutjat Privatiu d'Aigües d'Orihuela és l'entitat que històricament ha administrat les aigües per a reg, i ha impartit justícia en allò que contravinguera les seues ordenances, en més de 7.000 hectàrees de regadiu de l'horta del Segura, en la comarca del Baix Segura, des del límit entre la Comunitat Valenciana i la regió de Múrcia, fins a quasi arribar als municipis d'Almoradí i Rojales.  
L'any 1275, mitjançant un protocol datat el 14 de març a Valladolid, el rei Alfons X va nomenar sobresequier i va dictar les primeres normes escrites d'administració del reg, la qual cosa constitueix el document escrit més antic que es conserva sobre tribunals que impartisquen justícia en el reg.  
Més de 750 anys després, el Jutjat, en el seu àmbit territorial, continua dirigint la gestió de l'aigua que s'empra en el reg tradicional, administrant la distribució dels recursos hídrics que, des de les preses del riu Segura, es transporten a través de les séquies fins als horts, així com de les aigües sobrants del reg per inundació, que són captades i distribuïdes a través d'un complex sistema d'assarbs per a aconseguir el seu màxim aprofitament.  
Recentment, en la seua sessió del 27 de setembre de 2018, la Comissió de Justícia del Senat ha aprovat per unanimitat el reconeixement del Jutjat d'Aigües d'Orihuela com a tribunal tradicional i consuetudinari, i ha instat el Govern a presentar un projecte de llei per a la seua inclusió en la Llei orgànica del poder judicial, i a iniciar els tràmits necessaris per a la seua declaració com a Patrimoni Immaterial de la Humanitat per la UNESCO.  
Per això, en reconeixement del paper del Jutjat Privatiu d'Aigües d'Orihuela com a institució fonamental per a la gestió eficient d'un recurs essencial per a la Comunitat Valenciana com és l'aigua, així com del seu caràcter com a institució històrica representativa de les millors tradicions de la Comunitat Valenciana, amb la deliberació prèvia del Consell, en la reunió del dia 5 d'octubre de 2018,  
  
  
DECRETE  
  
Concedir la Distinció de la Generalitat al Jutjat Privatiu d'Aigües d'Orihuela.  
  
València, 5 d'octubre de 2018  
  
El president de la Generalitat,  
XIMO PUIG I FERRER